༄། །བསང་མཆོད་འཁྱེར་བདེ་ལས་བཞིའི་བུམ་བཟང་དང་། གསུར་མཆོད་འདོད་དགུའི་རེ་སྐོང་ཞེས་བྱ་བ་བཞུགས་སོ།།
དཀོན་མཆོག་རིན་ཆེན་ཡི་དམ་མཁའ་འགྲོ་དང་། །ཆོས་སྲུང་ཀུན་འདུས་བླ་མ་དམ་པར་འདུད།། བསངས་མཆོད་རྫས་རྣམས་བཤམས་ལ། ཨོཾ་སརྦ་བིད། པཱུ་ར་པཱུ་ར། སུ་ར་སུ་ར། ཨ་ཝརྟ་ཡ་ཨ་ཝརྟ་ཡ་ཧོ། བཛྲ་སརྦ་སྥར་ཎ་ཁཾ་སྭཱ་ཧཱ། །སངས་རྒྱས་ཆོས་དང་ཚོགས་སོགས་ཀྱི་སྐྱབས་སེམས་དང་། སེམས་ཅན་ཐམས་ཅད་བདེ་བ་དང་སོགས་ཚད་མེད་བཞི་སྔོན་དུ་སོང་རྗེས། ཧྲཱིཿརང་སེམས་ཡེ་རྫོགས་པདྨ་ཐོད་ཕྲེང་རྩལ། །དཀར་གསལ་ཕྱག་གཉིས་རྡོ་རྗེ་ཐོད་པ་བསྣམས། །ཕོད་ཀ་ཆོས་གོས་ཟབ་བེར་རིན་ཆེན་རྒྱན། །པཎ་ཞྭ་སྒྲོ་དར་ཁ་ཊྭཾ་ཕྲག་གཡོན་བརྟེན། །ཅུང་ཟད་ཁྲོ་འཛུམ་ཞབས་གཉིས་སྐྱིལ་ཀྲུང་བཞུགས། །མཚན་དཔེའི་གཟི་འབར་པད་སྡོང་ཟླ་ཉིའི་སྟེང་། །འོད་ཟེར་ཀློང་ན་རབ་བརྗིད་གནས་གསུམ་ན། །ཨོཾ་ཨཱཿཧཱུྃ་མཚན་འོད་ཀྱི་འཕྲོ་འདུ་ཡིས། །
རྩ་བརྒྱུད་བླ་མ་མཆོག་གསུམ་ཡི་དམ་ལྷ། །རབ་འབྱམས་མཁའ་འགྲོ་ཆོས་སྐྱོང་ནོར་ལྷའི་ཚོགས། །བཀའ་ཉན་ལྷ་སྲིན་དྲེགས་པ་རིགས་དྲུག་ཀུན། །འཁོར་བཅས་གནས་འདིར་སྤྱན་དྲངས་ས་མཱ་ཛཿ བདུད་རྩི་མཚན་དང་འོ་མ་དྲི་ཆབ་ཁྲག །སོ་སོའི་ཁྲུས་ཀྱི་ཉེར་སྤྱད་དུ་བཞེས་ནས། །རིན་ཆེན་ཁྲི་བང་བམ་རོ་པགས་པ་གོས། །རང་རང་དགྱེས་པའི་གདན་ལ་བཞུགས་སུ་གསོལ། ། རྫས་རྣམས་སྔགས་དྲུག་ཕྱག་རྒྱ་དྲུག་གིས་བྱིན་གྱིས་བརླབ། མགྲོན་བཞི་རྣམས་ཇི་ལྟར་དགྱེས་པའི་འདོད་ཡོན་མཆོད་རྫས་མ་ཚང་བ་མེད་པ་ཕུན་སུམ་ཚོགས་པས་དགྱེས་ཤིང་ཚིམ་པར་བསམས་ཏེ། ཧཱུྃ། ལྷ་མིའི་ལོངས་སྤྱོད་འདོད་ཡོན་ལྔ་ལྡན་པའི། །ཉེར་མཆོད་ཕྱི་ནང་གསང་བའི་མཐུན་རྫས་ཚོགས། །སྲིད་ཞིའི་དངོས་ཀུན་མ་ཚང་མེད་པ་འདིས། །བླ་མ་མཆོག་གསུམ་དཀྱིལ་འཁོར་ལྷ་ཚོགས་མཆོད། །བདུད་རྩི་སྨན་དང་དཀར་སྣ་མངར་གསུམ་བཅུད། །འབྲུ་ཟས་བཟའ་བཏུང་ལོངས་སྤྱོད་རིན་ཆེན་ལྔ། །དར་གོས་དཀོར་ནོར་གོ་མཚོན་རོལ་སྒྲ་དབྱངས། །དམར་ཆེན་ཤ་ཁྲག་དོན་སྣོད་དབང་པོ་ལྔ། །ཚིལ་ཞག་པགས་རུས་རྐང་གླིང་བཞོན་པའི་ཁྱུ། །ས་གསུམ་རྒྱུ་བའི་སྲོག་ཆགས་རྔམ་བརྗིད་མཛེས། །སྲིད་ན་ཅི་མཆིས་དེ་སྙེད་བགྲང་ཡས་པས། །དམ་ཅན་ཆོས་སྲུང་དགྲ་ལྷ་འཁོར་བཅས་མཆོད། །རིགས་དྲུག་ཀུན་ལ་ཡིད་བཞིན་འབྱོར་ཐོབ་ནས། །ཤ་འཁོན་ལན་ཆགས་བྱང་ཞིང་ཚིམ་གྱུར་ཅིག། བསྟོད་པ་ནི། ཧྲཱིཿ ཆོས་དབྱིངས་ངང་ལས་ཡེ་ཤེས་སྐུ་གསུམ་རྩལ། །གང་འདུལ་ཞི་ཁྲོའི་ཕྲིན་ལས་འབྱམས་ཀླས་པས། །འགྲོ་མང་ཀུན་ལ་མཆོག་ཐུན་དངོས་གྲུབ་ཆར། །ཡིད་བཞིན་སྩོལ་བའི་ནོར་བུ་ཁྱེད་ལ་བསྟོད། །སྟོང་ཉིད་རང་གཟུགས་ལས་བཞིའི་སྒྱུ་འཕྲུལ་གར། །ཕྱོགས་བཅུར་རྩེན་པས་བསྟན་སྲུང་རྣལ་འབྱོར་སྐྱོང་། །མཐུ་རྩལ་སྟོབས་ཀྱིས་དགྲ་བགེགས་བདུད་དཔུང་འཇོམས། །དྲེགས་པའི་ལྷ་སྲིན་འཁོར་དང་བཅས་ལ་བསྟོད། །བསྐལ་བཟང་ཞིང་འདིར་ལས་དབང་སྨོན་ལམ་མཐུས། །བརྟན་གཡོའི་དངོས་ཀུན་སོ་སོར་དབང་བྱེད་པའི། །དགྲ་ལྷ་གནས་སྲུང་ཡུལ་ལྷ་གཞི་བདག་སོགས། །སྣང་སྲིད་ཀུན་ལ་དང་བའི་སེམས་ཀྱིས་བསྟོད། ། བསངས་མཆོད་ནི། ཀྱཻ། སངས་རྒྱས་རྐང་གཉིས་གཙོ་སྟེ་བདེན་པའི་མཆོག །དམ་ཆོས་འདོད་ཆགས་བྲལ་བ་བདེན་པའི་མཆོག །དགེ་འདུན་ཚོགས་ཀྱི་ཞིང་སྟེ་བདེན་པའི་མཆོག །བདེན་པའི་མཆོག་ནི་རྣམ་གསུམ་ནུས་མཐུ་ཡིས། །བསངས་མཆོད་རྫས་འདིར་མགྲོན་རྣམས་ཐམས་ཅད་ལ། །རང་རང་འདོད་པ་བཞིན་དུ་འབྱུང་གྱུར་ཅིག །ཀྱེ་མཐོང་བས་ཡིད་འཕྲོག་མེ་ལྕེ་ཡིས། །རབ་བསྐྱོད་དུད་སྤྲིན་མཛེས་སྡུག་གིས། །བར་སྣང་ས་གཞི་མཁའ་ཁྱབ་པའི། །དྲི་བསུང་ཞིང་ཁམས་ཀུན་འགེངས་པས། །ཉེས་སྒྲིབ་དག་བྱེད་ཚངས་པའི་རྫས། །འདོད་རྒུའི་མཆོད་སྤྲིན་ཕུན་ཚོགས་པའི། །དྲི་བཟང་སྤོས་སྣའི་དུད་པས་བསངས། །བདུད་རྩི་ཅན་ཤིང་དུད་པས་བསངས། །ཕོ་དགུ་མོ་དགུ་བུ་ཤིང་དགུ། །མཁན་དང་ཕུར་མ་དུད་པས་བསངས། །དཀར་སྣ་རིན་ཆེན་སྣ་ཚོགས་དང་། །མངར་གསུམ་དར་ཟབ་དྲི་ཡིས་བསངས། །ཕྱེ་མར་འོ་སྐོམ་ཤ་ཆང་ཕུད། །སྔོ་སྨན་ཚེར་ཤིང་དུད་པས་བསངས། །སྙིང་པོ་སྨན་དང་འབྲུ་སྣ་འབྲས། །འདོད་ཡོན་ཀུན་གྱི་བསངས་མཆོད་འདིས། །རྩ་བརྒྱུད་བླ་མ་རིག་འཛིན་བསངས། །ཐེག་པ་རིམ་དགུ་རྒྱུད་སྡེ་བཞིའི། །དཀྱིལ་འཁོར་ལྷ་ཚོགས་ཐམས་ཅད་བསངས།། མཆོག་གསུམ་དཔའ་བོ་མཁའ་འགྲོའི་ཚོགས། །གནས་དང་ཞིང་སྤྱོད་ཐམས་ཅད་བསངས། །དཔལ་ལྡན་མགོན་པོ་ཕྱག་བཞི་དྲུག །གུར་ཞལ་གྲི་གུག་བྱ་གདོང་བེར། །མ་ནིང་སྟག་གཞོན་ཨ་གྷོ་ར། །ལེགས་ལྡན་སེང་ཞོན་ཏྲག་ཤད་སོགས། །ཡེ་ཤེས་མགོན་པོ་ཐམས་ཅད་བསངས། །འདོད་ཁམས་དབང་ཕྱུག་དུད་སོལ་མ། །ཨེ་ཀ་ཛཱ་ཊ་ིཙཎྜི་ཀ །དུང་སྐྱོང་རིགས་བཞི་དམག་ཟོར་རྒྱལ། །འབར་གདོང་མ་ཧཱ་ཀཱ་ལི་བརྒྱད། །སྲིད་རྒྱལ་མཁའ་འགྲོ་ལྔ་བརྒྱད་སོགས། །ཡེ་ཤེས་མ་མོ་ཐམས་ཅད་བསངས། །གདོང་ཅན་རོ་ལངས་ནག་པོ་སྟོང་།། མ་མོ་ཤ་ཟ་གནོད་སྦྱིན་སྡེ། །རྒྱལ་ཆེན་ཕྱོགས་སྐྱོང་གཙང་རིགས་མགོན། །ཞིང་སྐྱོང་སོ་གཉིས་དུར་ཁྲོད་བདག །ལྷ་ཆེན་དབང་ཕྱུག་རཱ་ཧུ་ལ། །རྣམ་སྲས་རྟ་བརྒྱད་འབྲོག་གནས་མཆེད། །བདུད་མགོན་ལས་གཤིན་བེག་གདོང་སྲིན། །ཀླུ་བདུད་ཞང་བློན་ཚོགས་ཀྱི་བདག །ཆོས་སྐྱོང་རྒྱལ་པོ་པེ་ཧ་ར། །སྐུ་ལྔ་ཡུམ་བློན་སྤྲུལ་འཁོར་བཅས། །ལས་མཁན་ཆེན་པོ་རྩི་མ་ར། །བསྙོ་ཁའི་རྗེ་བཙན་བཤན་པ་དམར། །ཨ་བསེ་འགུགས་སྒྲོལ་སྲོག་གཅོད་འཁོར། །དམ་ཅན་རྡོར་ལེགས་མཆེད་འཁོར་སྡེ། །བཤན་པ་བྱ་ཁྲི་བསེའི་ཁྲབ་ཅན། །དུང་ཐོད་རྗེ་བློན་གནས་ཆུང་རྒྱལ། །སེང་ནག་མཐུ་སྟོབས་དབང་ཕྱུག་སོགས། །ཕོ་བརྒྱུད་སྲུང་མ་ཐམས་ཅད་བསངས། །རིགས་བཞིའི་མ་མོ་སྲིད་པའི་སྨན། །ཚེ་རིང་མཆེད་ལྔ་དཔལ་ལྡན་མ། །བོད་སྐྱོང་བརྟན་མ་བཅུ་གཉིས་དང་། །མ་སྲིང་འབར་མ་དབྱིངས་ཕྱུག་དབང་། །ཕོ་ཉ་དྲུག་ཅུ་རྩ་བཞི་དང་། །དབང་ཕྱུག་ཤ་ཟ་རྗེ་མོའི་ཚོགས། །དུར་ཁྲོད་འདྲེ་མོ་མཆེད་ལྕམ་སྲིང་། །ལྷ་ཀླུ་སྲིན་བཙན་བདུད་སྨན་མོ། །མོ་བརྒྱུད་སྲུང་མ་ཐམས་ཅད་བསངས། །སྲིད་པའི་ལྷ་ཆེན་མཆེད་དགུ་དང་། །རྗེ་ཡི་མགུར་ལྷ་འབངས་སྲོག་ལྷ། །དཔལ་གྱི་ལྷ་ས་བསམ་ཡས་སོགས། །གཙུག་ལག་དགོན་གནས་གཏེར་སྲུང་བསངས། །མངའ་རིས་དབུས་གཙང་མདོ་སྟོད་སྨད། །བོད་ཁམས་སྐྱོང་བའི་ལྷ་ཀུན་བསངས། །མི་མཇེད་ཞིང་གི་གནས་བདག་དང་། །ཡུལ་ལྷ་གཞི་བདག་ལྷ་སྲིན་ཚོགས། །ལྷ་ཀླུ་གཉན་བདུད་མ་གཤིན་གཟའ། །རྒྱལ་པོ་དམུ་བཙན་ཐམས་ཅད་བསངས། །ས་བདག་རྒྱལ་བློན་སྤར་སྨེ་འཁོར། །ལོ་ཟླ་ཞག་དུས་ལྷ་ཀུན་བསངས། །ཝེར་མ་གེར་མཚོ་མོན་མཐོང་ལྷ། །ཕ་ཚན་གདལ་དྲུག་མ་ཚན་རྒྱས། །གྲི་ཚན་གདུང་དྲུག་ཟོ་དོར་དང་། །ཐུབ་ཀར་སུམ་བརྒྱ་དྲུག་ཅུ་སོགས། །གཡུང་དྲུང་བོན་གྱི་ལྷ་ཀུན་བསངས། །གདགས་སྲིབ་རི་བྲག་གཡའ་སྤང་ཚུལ། །རྟེན་གསུམ་ཁང་ཁྱིམ་འབྲོག་མཚོ་གླིང་། །ས་ཆུ་མེ་རླུང་ཤིང་ལྕགས་ལ། །དབང་བྱེད་ལྷ་སྲིན་ཐམས་ཅད་བསངས། །ལྷག་པར་བདག་ཅག་ལ་འགོ་ཞིང་། །རྒྱབ་རྟེན་གདོང་གྲོགས་བྱེད་པའི་མགོན། །ལྷ་གཉན་རྨ་ཆེན་སྤོམ་ར་བསངས། ། ཀླུ་རྒྱལ་མ་དྲོས་གཙུག་རིན་ཆེན།། ལྷོ་ལྷ་དགེ་བསྙེན་མཚོ་ལྷ་དང་། །གང་བཟང་ཤམྦྷོ་ཐང་ལྷ་དང་། །མཁའ་རི་གཟི་ཆེན་གཉན་མཁར་ནག །ཏི་སེའི་ལྷ་བཙན་དཀོར་བདག་མ། །ཟེ་སྔོན་ཨ་ཕྱི་རྫོང་བཙན་མཆེད། །དྭགས་ལྷ་བྲག་བཙན་མི་སྔོན་ཅན། །སྒོ་བདུད་རྩེ་བོ་རག་མའི་བཙན། །རྟེན་ཕུག་སྲོག་བདག་གཟའ་རྒོད་བདུད། །རྒྱལ་བཙན་ལས་བྱེད་དྲེགས་པ་སོགས། ། འདོད་དགའི་ལྷ་སྲིན་འཁོར་བཅས་བསངས། །འགོ་བའི་ལྷ་ལྔ་སྐྱོབ་ལྷ་དགུ། །མི་ཐུབ་སྤུན་གསུམ་མཁར་ཁྱིམ་ལྷ། །དབང་ལྷ་བཞོན་ཕྱུགས་འགྲོ་ལམ་སྒོ། །ཞིང་མགྲོན་བྱེས་ཀྱི་དགྲ་ལྷ་བསངས། །སློབ་དཔོན་མེས་བརྒྱུད་རྨུ་བས་གཙུག །ཕྱྭ་རབས་རྨུ་ཁྲི་སའི་མཚན་རྟགས། །ཐབ་ཀྱི་ལྷ་སྨན་ཚོང་ལྷ་འཕྲུལ། །དཔའ་རྒོད་ཤགས་རྒྱན་གོ་མཚོན་ནོར། །བཟའ་བཏུང་གོས་གཡང་ལ་བཙས་ཀྱི། །དགྲ་ལྷ་མ་ལུས་ཐམས་ཅད་བསངས། །བསངས་ཀྱིས་མི་བསངས་གང་ཡང་མེད། །མ་བསངས་པ་རྣམས་ཐམས་ཅད་བསངས། །མ་དག་པ་རྣམས་ཐམས་ཅད་དག །མི་གཙང་འབགས་གྲིབ་ཐབ་གཞོབ་འཁོན། །ཉམས་གྲིབ་ཉེས་པ་ཞི་གྱུར་ཅིག །ལྷ་མི་དགེ་ཞིང་བཀྲ་ཤིས་མཛོད། །བསངས་ཤིང་མཆོད་པ་འདི་ཕུལ་བས། །བདག་ཅག་གར་འགྲོ་གར་འདུག་ཀྱང་། །ཁ་འཛིན་རྒྱབ་བརྟེན་སྡོང་གྲོགས་མཛོད། །ནད་དང་གནོད་པ་ཀུན་ཞི་ཞིང་། །ཚེ་དབང་བསོད་ནམས་ཕུན་སུམ་ཚོགས། །རིགས་བརྒྱུད་དར་ཞིང་རྒྱས་པ་དང་། །ཟས་ནོར་ལོངས་སྤྱོད་འཕེལ་བར་མཛོད། །ཉེས་བྱེད་དགྲ་ཁམས་ཕམ་པ་དང་། །བར་དུ་གཅོད་པའི་གདོན་བགེགས་ཐུལ། །བདག་གཞན་དཀར་པོའི་ཆོས་ལ་བཀོད། །བསམ་པ་སྒྲུབས་ལ་རེ་བ་སྐོངས། །བསྟན་པ་ཆབ་སྲིད་རྒྱས་པར་མཛོད། །མགྲོན་རྣམས་དགྱེས་པས་ཚིམ་གྱུར་ཏེ། །རང་རང་གནས་དང་རྟེན་ལ་གཤེགས། །དགེ་བས་རིག་འཛིན་ས་འགྲུབ་ནས། །སེམས་ཅན་བྱང་ཆུབ་ཐོབ་ཕྱིར་བསྔོ།། བཀྲ་ཤིས་ཀྱིས་མཐའ་བརྒྱན་ནོ།  །ཞེས་པ་འདི་སྐྱིད་ཤོད་བདེ་ཆེན་གྱི་བདག་པོ་ཞབས་དྲུང་གིས་ཞུས་ངོར་གནང་བའོ།།  །།མངྒལཾ།།   །།